*Proiect*

|  |  |
| --- | --- |
|  |  |
| **GUVERNUL REPUBLICII MOLDOVA****H O T Ă R Î R E nr**. \_\_\_\_\_\_\_**din** \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**2022****Chișinău** |

**privind constituirea, organizarea şi funcționarea Biroului de Investigare a Accidentelor și Incidentelor în Transporturi**

În temeiul art. 7 lit. b) din Legea nr.136/2017 cu privire la Guvern (Monitorul Oficial al Republicii Moldova, 2017, nr. 252, art. 412) cu modificările ulterioare, art. 17 și art. 18 din Legea nr. 98/2012 privind administrația publică centrală de specialitate (Monitorul Oficial al Republicii Moldova, 2012, nr. 160-164, art. 537) cu modificările ulterioare, art. 3 și art. 4 din Legea nr. 213/2021 cu privire la investigarea accidentelor și incidentelor în transporturi (Monitorul Oficial al Republicii Moldova, 2021, nr. 315-324, art. 486), Guvernul HOTĂRĂŞTE:

**1.** Se constituie Biroul de Investigare a Accidentelor și Incidentelor în Transporturi, autoritate administrativă centrală în subordinea Guvernului.

**2.** Se aprobă:

1) Regulamentul cu privire la organizarea şi funcționarea Biroului de Investigare a Accidentelor și Incidentelor în Transporturi, conform anexei nr.1;

2) Structura Biroului de Investigare a Accidentelor și Incidentelor în Transporturi, conform anexei nr. 2;

3) Organigrama Biroului de Investigare a Accidentelor și Incidentelor în Transporturi, conform anexei nr. 3.

**3.** Se stabilește efectivul-limită al Biroului de Investigare a Accidentelor și Incidentelor în Transporturi în număr de 17 unități de personal, inclusiv 2 unități de personal auxiliar, cu un fond anual de retribuire a muncii conform cadrului normativ în vigoare.

**4.** Biroul de Investigare a Accidentelor și Incidentelor în Transporturi va fi condus de un director general.

**5.** Persoana desemnată în funcția de director general al Biroului de Investigare a Accidentelor în Transporturi cu suportul Cancelariei de Stat:

1) în termen de 10 zile:

a) va întreprinde măsurile necesare în vederea înregistrării Biroului de Investigare a Accidentelor în Transporturi la organul înregistrării de stat;

b) va asigura completarea, aprobarea statului de personal al Biroului de Investigare a Accidentelor și Incidentelor în Transporturi și transmiterea acestuia spre avizare Cancelariei de Stat;

2) în termen de 5 zile de la avizarea statului de personal, va iniția procedurile legale necesare pentru ocuparea funcțiilor publice în cadrul Biroului de Investigare a Accidentelor și Incidentelor în Transporturi.

**6.** Cancelaria de Stat în comun cu Agenția Proprietății Publice, vor identifica și vor asigura transmiterea patrimoniului necesar pentru activitatea Biroului de Investigare a Accidentelor și Incidentelor în Transporturi, conform prevederilor Regulamentului cu privire la modul de transmitere a bunurilor proprietate publică, aprobat prin Hotărârea Guvernului nr. 901/2015 (Monitorul Oficial al Republicii Moldova, 2016, nr. 1, art. 2), cu modificările ulterioare.

**7.** Agenția Servicii Publice va opera modificările necesare în documentele cadastrale, la cererea titularilor de drept.

**8.** Controlul asupra executării prezentei hotărâri se pune în sarcina Cancelariei de Stat.

**PRIM-MINISTRU**  **Natalia GAVRILIȚA**

**Contrasemnează:**

Viceprim-ministru,

ministrul infrastructurii și dezvoltării regionale Andrei SPÎNU

Anexa nr. 1

la Hotărârea Guvernului

nr. \_\_\_ din \_\_\_\_\_\_\_\_\_\_2022

**REGULAMENT**

**cu privire la organizarea și funcționarea**

**Biroului de Investigare a Accidentelor și Incidentelor în Transporturi**

**I. DISPOZIȚII GENERALE**

**1.** Regulamentul cu privire la organizarea și funcționarea Biroului de Investigare a Accidentelor și Incidentelor în Transporturi (în continuare - *Regulament*) reglementează misiunea, funcțiile, atribuțiile și drepturile Biroului de Investigare a Accidentelor și Incidentelor în Transporturi (în continuare – *Birou*), precum și modul de organizare a activității acestuia.

**2.** Biroul este o autoritate administrativă centrală, aflată în subordinea Guvernului, desemnată să organizeze investigații tehnice privind siguranța cu scopul de a determina cauzele şi circumstanțele în care s-au produs evenimentele în transport şi de a emite recomandări privind siguranța.

**3.** Biroul este persoană juridică de drept public, cu sediul în municipiul Chișinău, dispune de conturi trezoreriale, de ștampilă cu imaginea Stemei de Stat a Republicii Moldova şi de alte atribute necesare.

**4.** Biroul este independent în luarea deciziilor față de orice operator de transport, administrator de infrastructură, autoritate de siguranță, autoritate de reglementare, organism de tarifare, organism de evaluare a conformității, precum şi faţă de orice parte ale cărei interese ar putea intra în conflict cu atribuțiile Biroului.

**5.** Activitatea Biroului este finanțată de la bugetul de stat în limita alocațiilor bugetare aprobate prin legea bugetară anuală.

**6.** În activitatea sa, Biroul se conduce de Constituția și legile Republicii Moldova, decretele Președintelui Republicii Moldova, tratatele internaționale la care Republica Moldova este parte, ordonanțele, hotărârile şi dispozițiile Guvernului, precum şi de prezentul Regulament.

**II. MISIUNEA, FUNCȚIILE, ATRIBUȚIILE
ȘI DREPTURILE BIROULUI**

**7.** Biroul are misiunea de a organiza, conduce şi coordona activitatea de investigație tehnică privind siguranța în transportul aerian, feroviar şi naval cu scopul de a determina cauzele şi circumstanţele în care s-au produs evenimentele în transport şi de a emite recomandări privind siguranţa. În realizarea investigaţiilor tehnice privind siguranţa, Biroul nu solicită, nici nu acceptă instrucţiuni de la nici o parte externă şi are o autoritate absolută în ceea ce priveşte realizarea investigaţiilor tehnice privind siguranţa.

**8.** Biroul realizează următoarele funcții:

1) în domeniul aviației civile:

a) realizează investigația accidentelor aeronautice, incidentelor aeronautice şi incidentelor aeronautice grave produse pe teritoriul Republicii Moldova;

b) realizează investigația accidentelor aeronautice, incidentelor aeronautice şi incidentelor aeronautice grave cu implicarea unor aeronave înmatriculate în Republica Moldova;

c) emite recomandări privind siguranța în vederea prevenirii unor evenimente similare;

2) în domeniul transportului feroviar:

a) realizează investigația incidentelor feroviare, accidentelor feroviare şi accidentelor feroviare grave produse pe teritoriul Republicii Moldova;

b) realizează investigația accidentelor feroviare grave cu implicarea materialului rulant înregistrat sau întreţinut de o întreprindere feroviară autorizată în Republica Moldova;

c) emite recomandări privind siguranța în vederea prevenirii unor evenimente similare;

3) în domeniul transportului naval:

a) realizează investigația accidentelor navale, accidentelor navale grave şi accidentelor navale foarte grave produse în apele teritoriale şi pe căile navigabile interne ale Republicii Moldova;

b) realizează investigația accidentelor navale care implică nave aflate sub pavilionul Republicii Moldova;

c) realizează investigația accidentelor navale care implică interese majore ale Republicii Moldova;

d) emite recomandări privind siguranța în vederea prevenirii unor evenimente similare.

**9.** În conformitate cu funcțiile de bază stabilite la punctul 8, Biroul realizează următoarele atribuții:

1) organizează, conduce şi coordonează activitatea de investigaţie tehnică privind siguranţa în transportul aerian, feroviar şi naval;

2) numeşte membrii comisiei de investigaţie tehnică privind siguranţa, investigatorul-şef şi/sau reprezentantul acreditat;

3) elaborează programul de perfecţionare a calificării profesionale a personalului propriu;

4) elaborează şi prezintă spre promovare organului central de specialitate în domeniul transportului (în continuare – *Minister*) proiecte de reglementări legate de investigaţia tehnică privind siguranţa;

5) comunică organizaţiilor internaţionale de profil date şi informaţii cu privire la investigaţiile tehnice privind siguranţa, conform cerinţelor internaţionale recunoscute şi asumate de Republica Moldova;

6) întocmeşte rapoarte preliminare şi finale asupra rezultatelor investigaţiilor tehnice privind siguranţa şi le transmite părţilor implicate, celor cu responsabilităţi în materie de siguranţă şi celor interesate;

7) face publice rapoartele finale în conformitate cu art.17 din Legea nr. 213/2021 cu privire la investigarea accidentelor și incidentelor în transporturi;

8) emite recomandări privind siguranța în vederea prevenirii unor evenimente similare în transport și urmărește modul de implementare a acestora;

9) colaborează cu alte organisme și instituții pentru efectuarea unor analize, expertize tehnice, teste și a altor operațiuni cu scopul de a determina cauzele producerii evenimentului în transport.

**10.**Biroul este investit cu următoarele drepturi:

1) să colaboreze cu autoritățile publice, organele abilitate cu funcții de control, organizațiile necomerciale și organizațiile internaționale;

2) să participe la negocierile interguvernamentale privind subiectele ce țin de competența sa;

3) să posede, să utilizeze şi să administreze patrimoniul, în conformitate cu scopurile de activitate ale Biroului şi prevederile cadrului normativ;

4) să asigure reprezentarea Republicii Moldova în organizațiile internaționale de profil, în condițiile actelor normative;

5) să coopereze și să încheie acorduri tehnice cu autoritățile de profil al altor state cu scopul de a îmbunătăți siguranța în transporturi și să prevadă cele mai bune modalități de cooperare, care să permită:

a) asigurarea asistenţei tehnice reciproce şi a expertizei necesare îndeplinirii unor sarcini comune;

b) coordonarea măsurilor de urgenţă;

c) folosirea în comun a spaţiilor şi a echipamentelor tehnice, a mijloacelor de transport, a componentelor sau părţilor acestora şi a altor obiecte utile investigaţiei tehnice privind siguranţa, inclusiv a aparatelor de înregistrare de bord, a echipamentelor de înregistrare a mesajelor verbale şi de înregistrare a funcţionării sistemului de semnalizare şi control al traficului (în continuare – *înregistratoare*);

d) obţinerea şi utilizarea în comun a informaţiilor relevante pentru analiza datelor şi elaborarea recomandărilor privind siguranţa;

e) elaborarea unor metode comune de investigaţie tehnică privind siguranţa;

f) stabilirea unor principii comune de monitorizare a respectării recomandărilor privind siguranţa şi de adaptare a metodelor de investigaţie tehnică privind siguranţa la progresul tehnic şi ştiinţific;

g) stabilirea unor norme de confidenţialitate cu respectarea reglementărilor naţionale privind declaraţiile martorilor, prelucrarea datelor şi informaţiilor prevăzute la art.16 din Legea nr. 213/2021 cu privire la investigarea accidentelor și incidentelor în transporturi;

h) organizarea unor activităţi specifice de formare profesională a investigatorilor.

6) să promoveze activ colaborarea între autoritățile responsabile de investigațiile tehnice privind siguranța și autoritățile naționale și/sau supranaționale civile responsabile de supravegherea transporturilor;

7) să solicite şi să primească, în condițiile legii şi în scopul exercitării funcțiilor sale, informații de la autoritățile publice centrale, autoritățile administrației publice locale, organizații şi instituții, agenți economici care activează în domenii ce țin de competența sa;

8) să exercite şi alte drepturi în temeiul actelor normative ce reglementează relațiile din domeniile de activitate încredințate.

**III. ORGANIZAREA ACTIVITĂȚII BIROULUI**

**11.** Biroul este condus de un director general, numit și eliberat din funcție de către Guvern, conform art.17 alin.(2) din [Legea nr.98/2012](file:///C%3A%5CUsers%5COperator%5CAppData%5CLocal%5CMicrosoft%5CWindows%5CINetCache%5CContent.Outlook%5CJS8YJBLY%5CTEXT%3DLPLP2012050498) privind administrația publică centrală de specialitate şi conform art.6 alin.(4) din [Legea nr.199/2010](file:///C%3A%5CUsers%5COperator%5CAppData%5CLocal%5CMicrosoft%5CWindows%5CINetCache%5CContent.Outlook%5CJS8YJBLY%5CTEXT%3DLPLP20100716199) cu privire la statutul persoanelor cu funcții de demnitate publică.

**12.** Candidatul la funcția de director general al Biroului trebuie să întrunească următoarele cerințe:

1) are studii superioare în domeniile transportului aerian, feroviar sau naval;

2) are o vechime în muncă de cel puțin 5 ani în unul din domeniile prevăzute la pct. 1);

3) nu are antecedente penale;

4) în privința acestuia nu este instituită o măsură de ocrotire judiciară;

5) cunoaște limba română şi o limbă de circulație internaţională (nivel B2);

6) este apt din punct de vedere medical pentru exercitarea atribuțiilor.

**13.** Directorul general al Biroului îndeplinește următoarele funcții:

1) exercită conducerea Biroului;

2) poartă răspundere personală în față Guvernului pentru realizarea misiunii şi îndeplinirea funcțiilor Biroului;

3) organizează sistemul de management financiar şi de control;

4) numește în funcții publice, modifică, suspendă şi dispune încetarea raporturilor de serviciu ale funcționarilor publici în condițiile [Legii nr.158/2008](file:///C%3A%5CUsers%5COperator%5CAppData%5CLocal%5CMicrosoft%5CWindows%5CINetCache%5CContent.Outlook%5CJS8YJBLY%5CTEXT%3DLPLP20080704158) cu privire la funcția publică şi statutul funcționarului public;

5) semnează acte în chestiunile ce țin de competența Biroului;

6) conferă grade de calificare funcționarilor publici acordă stimulări şi aplică sancțiuni disciplinare angajaților Biroului în condițiile cadrului normativ;

7) angajează și eliberează din funcție personalul contractual, în condițiile legislației muncii;

8) aprobă statul de personal și schema de încadrare în conformitate cu efectivul-limită și structura stabilită de Guvern;

9) exercită alte atribuții corespunzătoare funcțiilor atribuite Biroului, în conformitate cu prevederile actelor normative speciale ce reglementează relațiile în subdomeniile sau în sferele de activitate încredințate acestuia.

**14.** În lipsa Directorului general, atribuțiile acestuia sunt exercitate de unul din angajații Biroului, desemnat de Directorul general. În cazul în care funcția de Director general este vacantă, Directorul general interimar este desemnat de Guvern.

**15.** Personalul încadrat în funcțiile de investigator și investigator-șef trebuie să aibă studii superioare și experiență de lucru în domeniul care face obiectul investigației tehnice privind siguranța.

Investigatorii își exercită drepturile și obligațiile în conformitate cu prevederile Legii nr.213/2021 cu privire la investigarea accidentelor și incidentelor în transporturi. Investigatorii beneficiază de legitimații de investigator, conform formei și modelului aprobat de Guvern.

**16.** Investigatorii-șefi exercită conducerea subdiviziunilor de profil din cadrul Biroului. Candidatul la funcția de investigator-șef, pe lângă cerințele stabilite de legislația cu privire la funcția publică și statutul funcționarului public, trebuie să întrunească următoarele cerințe suplimentare:

a) pe domeniul aerian – să deţină o experienţă de cel puţin 3 ani de pilot sau de inginer aeronautic;

b) pe domeniul naval – să deţină o experienţă de cel puţin 3 ani de conducere şi exploatare a navei maritime comerciale, de inginer sau de mecanic naval;

c) pe domeniul feroviar – să deţină o experienţă de cel puţin 3 ani de inginer mecanic în domeniul feroviar.

**18.** Investigatorul-șef al Biroului îndeplinește următoarele funcţii:

1) exercită conducerea subdiviziunii de profil din cadrul Biroului;

2) exercită controlul asupra acțiunilor de investigație tehnică;

3) exercită alte atribuţii corespunzătoare funcţiei, în conformitate cu prevederile actelor normative speciale ce reglementează relaţiile în subdomeniile sau în sferele de activitate încredinţate acestuia.

**19.** Candidatul la funcţia de investigator, pe lângă cerințele stabilite de legislația cu privire la funcția publică și statutul funcționarului public, trebuie să întrunească următoarele cerinţe suplimentare:

a) pe domeniul aerian – să deţină o experienţă de cel puţin 1 an de pilot sau de inginer aeronautic;

b) pe domeniul naval – să deţină o experienţă de cel puţin 1 an de conducere şi exploatare a navei maritime comerciale, de inginer sau de mecanic naval;

c) pe domeniul feroviar – să deţină o experienţă de cel puţin 1 an de inginer mecanic în domeniul feroviar.

**20.** Directorul general și şefii subdiviziunilor structurale, în limitele împuternicirilor atribuite, poartă răspundere pentru deciziile luate şi pentru activitatea Biroului.

**21.** Corespondența Biroului este semnată de directorul general și persoane cu funcții de răspundere abilitate cu acest drept prin ordin al directorului general.

**22.** Biroul colaborează cu ministerele, alte autorităţi administrative centrale şi cu autorităţile administraţiei publice locale.

**23.** Subdiviziunile structurale ale Biroului își desfășoară activitatea în conformitate cu regulamentele aprobate de directorul general, regulamentele interne, fișele de post ale funcționarilor publici și ale angajaților care lucrează în baza contractelor de muncă și alte acte normative.

Anexa nr. 2

la Hotărîrea Guvernului

nr.\_\_\_ din \_\_/\_\_/\_\_\_\_\_2022

**STRUCTURA**

**Biroului de Investigare a Accidentelor și Incidentelor în Transporturi**

Director general

Serviciul audit intern

Serviciul investigare evenimente aeriene

Serviciul investigare evenimente feroviare

Serviciul investigare evenimente navale

Direcţia management instituțional

Anexa nr. 3

la Hotărârea Guvernului

nr.\_\_\_ din \_\_/\_\_/\_\_\_\_\_2022

**ORGANIGRAMA**

**Biroului de Investigare a Accidentelor și Incidentelor în Transporturi**

**Director General**

**Direcția management instituțional**

**Serviciul audit intern**

**Serviciul investigare evenimente aeriene**

**Serviciul investigare evenimente navale**

**Serviciul investigare evenimente feroviare**